Վարդանը նույնպես ցրված էր։ Նա զննում էր սենյակը և մտածում, որ ինքն այդպես էլ չէր ձևափոխել տունն այնպես, ինչպես վճռել էր գնելուց առաջ։ Նա տունը կահավորված էր գնել։ Նախկին տերը գեղեցիկ իրեր և թանկարժեք կահույք էր սիրում, որոնք նա բերում էր Եվրոպա, Ռուսաստան և Մերձավոր Արևելք կատարած իր ճանապարհորդություններից։ Այդուհանդերձ այդ մի քիչ այլազան կահավորանքի դասավորությունը, համապատասխանում էր Վարդանի և Մարոյի ճաշակին։ Նրանք ի վերջո բավարարվել էին այնտեղ իրենց կահույքը տեղադրելով, իսկ մնացած մասերում տունը մնացել էր նախնական վիճակում։ Անկասկած, հոգու խորքում նրանք գիտեին, որ այդտեղ իրենք երկար չէին մնալու։